Duduzane Zuma in enkelboeie in hofDuduzane Zuma. Foto: africa.widmi.com Duduzane Zuma, voormalige pres. Jacob Zuma se seun, het Maandag in enkelboeie by die gespesialiseerde handelsmisdaadhof in Johannesburg verskyn. Zuma het vlugtig verskyn op aanklag van korrupsie. Hy is borgtog van R100 000 toegestaan en die saak is tot 24 Januarie uitgestel vir verdere ondersoek. Die staat het nie die verdediging se aansoek om borgtog teengestaan nie. Zuma, wat reeds maande uit die land is, word daarvan beskuldig dat hy glo destyds vir Mcebisi Jonas, toe minister van finansies, omkoopgeld van R600 miljoen aangebied het. Die staat voer aan dat Zuma en sy sakevennote, die Gupta-broers, ŉ plan beraam het om Jonas te oortuig om opdragte van hulle uit te voer deur vir hom omkoopgeld aan te bied. Maroela Media het vroeër berig Zuma het verlede week na Suid-Afrika gereis om Saterdag sy broer, Vusi Nhlakanipho, se begrafnis by te woon nadat Vusi op 1 Julie aan lupus in die Milpark-hospitaal dood is. Vusi is verlede naweek in die West Park-begraafplaas begrawe. Zuma is Donderdag vlugtig met sy aankoms op die Internasionale Lughawe OR Tambo in Kempton Park deur die Valke aangehou. Hy moes Maandag sy paspoort oorhandig as deel van sy borgtogvoorwaardes. Ajay en Atul Gupta is maande gelede landuit en het nog nie weer teruggekeer nie.